Varusmiesorkesteri Hallakko ja Lappeenrannan kaupunginorkesteri ilahduttavat asumisen yksiköissä

Etelä-Karjalan hyvinvointialueella on tehty ainutlaatuista yhteistyötä jo 14 vuoden ajan. Maasotakoulun Rakuunasoittokunnan varusmiesorkesteri Hallakko on vuodesta 2009 lähtien tehnyt soittokeikkoja ikäihmisten ja vammaisten palveluasumisen yksiköihin Etelä-Karjalan alueella.

– 14 vuoden aikana on kertynyt yhteensä 633 esiintymistä koko Etelä-Karjalan alueella, summaa tapahtumia koordinoiva turvallisuuskoordinaattori Paavo Pulli Etelä-Karjalan hyvinvointialueelta.

Musiikki tuo asukkaille paljon iloa ja piristystä. Orkesterin soittamat tutut kappaleet palauttavat myös tärkeitä muistoja ikäihmisten mieleen.

Vastaanotto on kautta aikojen ollut innostunut niin asukkaiden kuin henkilökunnan osalta. Asukkaat piristyvät aina silminnähden, kun orkesteri tulee paikan päälle ja soittajat alkavat kasata soittimiaan.

Paavo Pulli

Hallakon soitto on ilahduttanut myös sellaisten yhdistysten ja järjestöjen ylläpitämissä palvelukodeissa, joista Ekhva ostaa palveluja. Pullin mukaan Hallakko teki tänä vuonna yhteensä 35 soittokeikkaa koko Etelä-Karjalan alueella.

– Tältä vuodelta on keikat tehty ja soittajat ovat siirtyneet reserviin.

Pulli kertoo, että musiikkia kuullaan kuitenkin vielä loppuvuonna Ekhvan ikäihmisten asumisyksiköissä Lappeenrannan kaupunginorkesterin toimesta:

– Tämän vuoden joulukuulle on tulossa yhdeksän Lappeenrannan kaupunginorkesterin konserttia - viime vuonna joulun alla teimme 16 soittokeikkaa.

Palvelupäällikkö Hanna Rönkkönen hyvinvointialueen ikääntyneiden asumispalveluista haluaa kiittää orkestereita yhteistyöstä:

– Orkestereiden soitto on ollut erittäin tervetullutta meidän asumisen yksiköihin. Soittajat eivät ehkä arvaakaan, miten paljon iloa he asukkaille musiikillaan tuovat.

Suuret kiitokset Maasotakoululle ja Lappeenrannan kaupunginorkesterille keikoista ja ilon tuomisesta eteläkarjalaisille!

Kuvia Hallakon esiintymisistä:

Ortamonpuistossa 2023

Penttiläntiellä huhtikuussa 2024

Kesäisin Hallakko on soittanut asumisyksiköiden pihalla

Käskynkässä elokuussa 2024

Ekhvan Iäkkäiden palvelut -Facebook-sivulta voit löytää lisää kuvia Hallakon esiintymisistä ikäihmisten palveluasumisen yksiköissä.

Lisätietoja:

Paavo Pulli, turvallisuuskoordinaattori, puh. 040 867 5217, Paavo.Pulli@ekhva.fi